钦定古今图书集成/理学汇编/学行典/第077卷 > 叶适《石林家训》。 > 《慎言》
## 钦定古今图书集成/理学汇编/学行典/第077卷 > 叶适《石林家训》。 > 《慎言》

易言乱之所由生也言语以为阶君不密则失臣臣
不密则失身庄子曰两喜多溢美之言两怒多溢恶
之言文注人言多不能尽实非喜即怒喜而溢美犹
不失厚怒而溢恶则为人之害多矣孟子曰言人之
不善当如后患何夫己轻以恶加人则人亦孰不以
恶加己是自相加也吾见人言类不过有四习于诞
妄者每信口剧谈不问人之利害惟意所欲言乐于
多知者并缘形似因以称誉虽不过其实自不能觉
溺于爱恶者所爱虽恶强为之掩覆所恶虽善巧为
之破毁轧于利害者修造端谋倾之惟恐不力中之
惟恐不深而人之听言其类不过二纯实者不辨是
非一皆信之疏快者不计利害一皆传之此言所以
不可不慎也今汝曹前四弊吾知其或可免若后二
失吾不见无忧盖汝曹涉世津梁未尝经患难于人
情狡诈非能尽察则安知不有因堕陷溺者乎故将
欲慎言必先省事择交务简静无所求则自然不入
是非毁誉之言亦不到汝耳汝不得已而有闻纯实
者每致其思无轻信疏快者每谨其戒无轻传则庶
乎其免矣